Ngogolán Dávid. Ǎ Ńtondôbə, vógólō sósōō, bíége ma ǹtad, kə́ə́ge alɔ́ a ngogolán dzama á yāsɔ́ bíyé bí anyu byáma yā báyə̌m kig mədugán. 2Ásū dóe ńgɔ ǹtól wáyi ma sɔ́, mís móe mə́ yénə́ é vóm sósōō á nə̄. 3Wǎfág ńnə̄m wáma á sí, o zaa mə fə́b ai alú, wǎsɔ́ŋ mā, təge sɔm étɔm, təge ai ǹsɔg ábə ma. É dzóm mə̄ ngátsog á ńnə̄m yá ndzí kig ma kwí á bīyé bí ányu. 4Ású yə̄ nâ ó yáán ai mod anə́ bíbūg bíe bí nə́, mǎmēn mə̄ ngábigili dulu é mod a nə́ təge ai atɔ́n. 5Mə ngawulu á bikɔ̌g məkǒl móe, məkǒl máma ma ndzí kig sende. 6Ǎ Zāmbá, maloe wa, ńdɔ wayə́bə, kə́ə́ge alɔ́ ábə ma, vógólo ǹkɔ́bɔ̄ wáma ! 7Lə́dégē fúlú enyie mətǐŋ dzoe á ngə́ə́ŋ, wa yǎ wānyii ébá bázu sɔbɔ ábə wa, ai m̀bɔ̄ ńnómo woe, bə́ ngafámī á mɔ́ mə́ ébá báyī bɔ́ ai abé. 8Kálága ma anə́ ngə́l dís, sɔlígi ma édzidzǐn yā məfǎb moe á sí 9oyǎb ai bəbə̂ bə́ bǒd yā bə́ ngása ma ai míńzízíŋ myâbɔman ma á nyɔ́l mí yii ma ai awú. 10Bə́ dzɔ̄dɔ́ á mə̄vɔ́ŋ mábán étē, anyu dábán lákɔ̄bɔ ai ǹgúngúán. 11Ḿbɔ̄ bá bə́ nə mā á bītíndi, bâboman ma á nyɔ́l; ḿbə̄bán bábəbə ma ó nə hə nâ bə́ dib ma á sí. 12Bâfulan ai émgbə́m yā yásáŋan ai é dzóm yányab, anə́ mɔ́n emgbə́m yǎ á yādá ásoé. 13Kódógō á sí, ǎ Ńtondôbə ! Lúmán ai bɔ́, bɔ̌ naa bə́ vúdúbú ! Ai okəŋ bítá wóe nyiigi ma á mɔ́ mə́ ḿbə̂ mod ! 14Wɔ́ wóe, ǎ Ńtondôbə, ó tsídígán bɔ́ á sí ndon mú, bə́ kə oyǎb ai amod, oyǎb ai sí ndon. É ngab nyīlí ńdzɔ̄ é bɔ éńdzabán ényiŋ dzí ! Wayi bɔ́ dzálā məbum ai édzí wānyie ! Bɔ́n bábán báyi yɔ́g ábím láyi bug, bə́ ngávə́ bibɔbɔg bí bɔ́n byábán. 15Ḿfág wáma, sósōō woe énye ǎ yī nálā, mayi fɔmbɔ ásū dóe; ai məhəbə̌ yā óyɔ̄, mayi yɔ́g ai ńyénán ású dóe.